
ГЛАВА 1
АГУЛЬНЫЯ ПАЛАЖЭННI

1. Вучэбная праграма па вучэбным прадмеце «Фiзiчная культура i здароўе» (далей – вучэбная праграма) прызначана для I класа ўстаноў адукацыi, якiя рэалiзуюць адукацыйныя праграмы агульнай сярэдняй адукацыi, з беларускай мовай навучання i выхавання. 
Вучэбная праграма разлічана на 102 гадзіны (тры гадзiны на тыдзень), з iх на варыятыўны кампанент – 52 гадзіны. 
2. Мэтамі вывучэння зместу вучэбнага прадмета «Фiзiчная культура i здароўе» на І ступені агульнай сярэдняй адукацыі з’яўляюцца: фармiраванне фiзiчнай культуры асобы, якая валодае ведамі ў галіне фізічнай культуры і спорту, рухальнымі ўменнямі і навыкамі, неабходнымі для выкарыстання ў розных сітуацыях, накіраваных на захаванне і ўмацаванне здароўя; развіццё рухальных здольнасцяў; аздараўленне вучняў сродкамі фізічнай культуры. 
3. Задачы вывучэння зместу вучэбнага прадмета «Фiзiчная культура i здароўе» на І ступені агульнай сярэдняй адукацыі:
3.1. вучэбныя задачы:
засваенне даступных кожнаму школьнаму ўзросту ведаў у сферы фiзiчнай культуры i спорту, неабходных для траўмабяспечных арганiзаваных i самастойных заняткаў; 
фармiраванне жыццёва важных рухальных уменняў i навыкаў, спосабаў дзейнасцi, якiя складаюць змест вывучаемых вiдаў спорту; 
садзейнічанне набыццю практычнага вопыту выкарыстоўваць на практыцы набытыя веды ў сферы фізічнай культуры і спорту, сфарміраваныя рухальныя ўменні і навыкі; 
фармiраванне навыкаў бяспечных паводзiн падчас арганiзаваных i самастойных гульняў, заняткаў фiзiчнай культурай i спортам, фізкультурна-аздараўленчых і спартыўна-масавых мерапрыемстваў;
3.2. выхаваўчыя задачы: 
выхаванне стаўлення да ўласнага здароўя i здароўя iншых як да каштоўнасцi; 
садзейнiчанне гарманiчнаму развiццю i спалучэнню маральных, фiзiчных i iнтэлектуальных якасцей асобы;
развiццё патрэбнасцi ў рэгулярнай фiзкультурна-аздараўленчай i спартыўнай актыўнасцi;
фармiраванне мiжасобасных адносiн з равеснiкамi ў працэсе гульнявой дзейнасці; 
3.3. аздараўленчыя задачы: 
фармiраванне i прывiццё навыкаў здаровага, фізічна актыўнага ладу жыцця;
умацаванне фiзiчнага здароўя вучняў;  
павышэнне разумовай працаздольнасцi; 
прафiлактыка стрэсавых станаў i захворванняў сродкамi фiзiчнай культуры;
садзейнiчанне рознабаковаму фiзiчнаму развiццю;
фармiраванне правiльнай паставы.  
4. Прыярытэтныя віды функцыянальнай адукаванасці, якія фарміруюцца пры вывучэнні зместу вучэбнага прадмета «Фiзiчная культура i здароўе».
У працэсе навучання вучэбнаму прадмету «Фiзiчная культура i здароўе» прыярытэтнымі відамі функцыянальнай адукаванасці выступаюць: 
здароўезберагальная адукаванасць – сродкамі фарміравання здольнасці і гатоўнасці асобы вучня весці здаровы лад жыцця на аснове ўсведамлення значнасці здароўя як каштоўнасці, набытых ведаў, уменняў, навыкаў і вопыту дзейнасці, накіраванай на захаванне і ўмацаванне ўласнага здароўя і здароўя іншых, фізічнае развіццё; 
інфармацыйная адукаванасць – праз фарміраванне здольнасці і гатоўнасці асобы вучня знаходзіць, здабываць неабходную інфармацыю з розных крыніц, аналізаваць і ацэньваць якасць інфармацыі, прымяняць і ствараць інфармацыю ў адпаведнасці з маральна-этычнымі нормамі для дасягнення асабістых, сацыяльных і адукацыйных мэтаў. 
5. Універсальныя кампетэнцыі, якія фарміруюцца пры вывучэнні зместу вучэбнага прадмета «Фiзiчная культура i здароўе»:  
кампетэнцыя грамадзянскасці – праз усведамленне значнасці фізічнай культуры і спорту ў фарміраванні здаровай, фізічна развітай, маральнай і адказнай асобы; выхаванне пачуцця гонару і павагі да дасягненняў беларускіх спартсменаў на рэспубліканскіх і міжнародных спаборніцтвах; эмацыянальна-каштоўнасных адносін да дзяржаўнай сімволікі Рэспублікі Беларусь; 
кампетэнцыя камунікацыі – праз авалоданне ўменнямі ўстанаўліваць прадуктыўныя зносіны, абменьвацца інфармацыяй у вучэбнай і гульнявой дзейнасці, слухаць і чуць настаўніка і аднагодкаў; фарміраванне маральна-этычных нормаў паводзін і міжасобасных зносін падчас выканання сумесных вучэбных заданняў; 
кампетэнцыя кааперацыі – праз уключэнне вучняў у сумесную гульнявую і камандную дзейнасць, якая патрабуе ўсведамлення асабістай адказнасці за свае ўчынкі і дзеянні; захавання паважлівых адносін да ўдзельнікаў групы, каманды з улікам захавання маральных норм і правілаў бяспечных паводзін;  
кампетэнцыя мыслення – праз развіццё інтэлектуальных здольнасцяў крытычна ставіцца да ацэнкі ўласных дзеянняў з пункту гледжання бяспекі і карысці для здароўя, усведамляць станоўчы ўплыў заняткаў фізічнай культурай і спортам на ўмацаванне здароўя чалавека; творча падыходзіць да пастаноўкі мэтаў і выбару сродкаў для дасягнення выніку з пункту гледжання захавання і падтрымання здароўя;
кампетэнцыя эмацыянальнай рэгуляцыі – праз стварэнне ўмоў для рэгулявання ўласных эмоцый падчас выканання фізічных практыкаванняў і ўдзелу ў рухавых і спартыўных гульнях; развіцця эмпатыі як ўсвядомленага разумення пачуццяў іншых людзей, праяўлення да іх падтрымкі і спагады; фарміравання ўстаноўкі на вядзенне здаровага ладу жыцця;
кампетэнцыя ўстойлівага асобаснага развіцця – праз выкананне правілаў здаровага і бяспечнага ладу жыцця, авалоданне прыёмамі пастаноўкі мэты і задач вучэбнай дзейнасці для захавання і ўмацавання асабістага здароўя і здароўя іншых людзей.
6. Спецыфіка вывучэння вучэбнага прадмета.
Аб’ектам вывучэння вучэбнага прадмета «Фiзiчная культура i здароўе» з’яўляецца: чалавек (яго здароўе, рухальныя здольнасці і фізічныя якасці), асноўныя прынцыпы здаровага ладу жыцця. 
Змест вучэбнага прадмета «Фiзiчная культура i здароўе» дыферэнцыраваны з улікам стану здароўя вучняў і іх узростава-палавых адрозненняў і прадстаўлены інварыянтным і варыятыўным кампанентамі. 
Iнварыянтны кампанент «Асновы ведаў і асновы відаў спорту» змяшчае тэарэтычны матэрыял, неабходны для фармiравання светапогляду здаровага ладу жыцця, самастойнага выкарыстання сродкаў фiзiчнай культуры з мэтай аздараўлення i актыўнага адпачынку, вывучэння i практычнага траўмабяспечнага засваення вучэбнага прадмета «Фiзiчная культура i здароўе», і практычны матэрыял, накіраваны на фарміраванне рухальных уменняў, навыкаў, спосабаў дзейнасці, развіццё фізічных якасцяў. Змест інварыянтнага кампанента накіраваны на фарміраванне асноў ведаў у сферы фізічнай культуры і спорту і на засваенне асноў відаў спорту, і з’яўляецца абавязковым для асваення. Тэарэтычны матэрыял вывучаецца на вучэбных занятках адначасова з засваеннем практычнага матэрыялу. Пры распрацоўцы паўрочнага планавання настаўнік самастойна вызначае неабходную колькасць часу на вучэбных занятках для вывучэння тэарэтычнага матэрыялу. 
Змест вучэбнага прадмета «Фiзiчная культура i здароўе» (інварыянтны кампанент), вучэбная дзейнасць вучняў, асноўныя патрабаваннi да яе вынiкаў канцэнтруюцца па наступных змястоўных лініях: тэарэтычны матэрыял, «Лёгкая атлетыка», «Гімнастыка, акрабатыка», «Перамяшчэнне на лыжах» (пры адсутнасці снегу замяняецца навучальным матэрыялам іншых тэм), «Спартыўныя гульні» (вывучаюцца практыкаванні і рухавыя гульні з элементамі не менш за дзве прадстаўленыя гульні). 
Варыятыўны кампанент прадстаўлены вучэбным матэрыялам, які пашырае і паглыбляе веды ў сферы фізічнай культуры і спорту, удасканальвае рухальныя ўменні і навыкі, якія адносяцца да відаў спорту інварыянтнага кампанента, а таксама практыкаванні, комплексы і гульнявыя элементы такіх відаў спорту, як хакей, лыжныя гонкі, плаванне (вучэбныя заняткі па плаванні і хакеі арганізуюцца пры наяўнасці ўмоў і магчымасцяў для іх правядзення). Педагагiчны работнiк самастойна выбiрае i выкарыстоўвае ў адукацыйным працэсе вучэбны матэрыял аднаго або некалькiх вiдаў спорту варыятыўнага кампанента з улiкам наяўнасцi неабходнай матэрыяльна-тэхнiчнай базы (фiзкультурна-спартыўныя збудаваннi, спартыўны iнвентар i спартыўнае абсталяванне).  
Колькасць вучэбных гадзiн, адведзеных у дадзенай вучэбнай праграме на вывучэнне зместу тэм, можа змяняцца ў залежнасці ад наяўнасцi ва ўстанове адукацыi фiзкультурна-спартыўных збудаванняў, iх аснашчанасцi спартыўным iнвентаром i стартыўным абсталяваннем, пераваг выбару педагагiчнага работнiка педагагiчна мэтазгодных метадаў навучання, выхавання i аздараўлення, форм правядзення вучэбных заняткаў, вiдаў вучэбнай дзейнасцi вучняў. 
Спецыфiка вучэбнай праграмы прадугледжвае:
дыферэнцыраваны падбор вучэбнага матэрыялу з улiкам рэальнасцi яго асваення вучнямi, аднесенымi па стану здароўя да асноўнай i падрыхтоўчай груп, абмежаванні фізічнай нагрузкі для вучняў падрыхтоўчай групы прадстаўлены ў дадатку 1;  
дазiраванне фiзiчных нагрузак падчас вучэбных заняткаў у залежнасцi ад узростава-палавых асаблiвасцей i стану здароўя вучняў;
правядзенне вучэбных заняткаў тры гадзіны на тыдзень; 
развіццё фізічных якасцяў пры фарміраванні рухальных уменняў і навыкаў;  
вывучэнне тэарэтычнага матэрыялу на вучэбных занятках адначасова з засваеннем практычнага матэрыялу; 
выкананне тэставых практыкаванняў для аналiзу дынамiкi iндывiдуальнага ўзроўню фiзiчнай падрыхтаванасцi (умовы выканання тэставых практыкаванняў для ацэнкi ўзроўню фiзiчнай падрыхтаванасцi вучняў прадстаўлены ў дадатку 2, табліца «Шкала ацэнкі ўзроўню фізічнай падрыхтаванасці вучняў I класа» прадстаўлены ў дадатку 3);
цесную ўзаемасувязь зместу вучэбных заняткаў з рухальнай актыўнасцю вучняў у вучэбны i пазавучэбны час, з рэгулярным удзелам у фiзкультурна-аздараўленчых i спартыўна-масавых мерапрыемствах. 
7. Рэкамендуемыя формы і метады навучання і выхавання. Віды вучэбнай дзейнасці вучняў.
Формай арганізацыі адукацыйнага працэсу па вучэбным прадмеце «Фiзiчная культура i здароўе» з’яўляюцца вучэбныя заняткі, якія праходзіць у форме ўрока, уключаючы ўсе яго разнавіднасці (урок-гульня, урок-спаборніцтва, урок-трэніроўка, сюжэтны ўрок і іншыя). Пры арганізацыі і правядзенні вучэбных заняткаў мэтазгодна спалучаць франтальныя, групавыя і індывідуальныя формы і метады навучання. 
Рэкамендаваныя метады навучання і выхавання: метады, якія спрыяюць фарміраванню функцыянальнай адукаванасці вучняў (праблемны выклад, рашэнне сітуацыйных праблемных задач, іншыя) у спалучэнні з традыцыйнымі (тлумачэнне, дэманстрацыя, строга рэгламентаванае практыкаванне, гульнявы, іншыя).
Асноўнымі відамі вучэбнай дзейнасці вучняў з’яўляюцца:
практычная, якая спрыяе фарміраванню рухальных уменняў і навыкаў; развіццю рухальных здольнасцей і фізічных якасцей; уменняў прымяняць правілы бяспечных паводзін і правілы відаў спорту, якія вывучаюцца; 
пазнавальная, якая ўключае аперацыі і спосабы дзеянняў, накіраваныя на развіццё ўменняў вынікова думаць і працаваць з інфармацыяй: разумець праблемную задачу, аналізаваць і аргументаваць уласны пункт гледжання; знаходзіць патрэбную інфармацыю, крытычна асэнсоўваць яе, выкарыстоўваць атрыманую інфармацыю для рашэння вучэбных і жыццёвых задач;
камунікатыўная, якая ўключае аперацыі і спосабы дзеянняў, якія забяспечваюць арыентацыю вучняў на пазіцыі аднагодкаў і настаўніка: уменні слухаць і карэктна весці дыялог, уключацца ў гульню, практычную дзейнасць, прадуктыўна ўзаемадзейнічаць і супрацоўнічаць, выконваючы пры гэтым розныя ролі – лідара, арганізатара, выканаўцы;
рэгулятыўная, якая ўключае аперацыі і спосабы дзеянняў, накіраваныя на паэтапную арганізацыю вучэбна-пазнавальнай дзейнасці і валявую самарэгуляцыю: усведамленне мэты будучай дзейнасці, планаванне дзеянняў, рэалізацыю вызначанага, самакантроль, самаацэнку, карэкцыю дасягнутага выніку.
Выбар форм, метадаў навучання і выхавання, асноўных вучэбных дзеянняў вызначаецца педагагічным работнікам на аснове мэтаў і задач вывучэння канкрэтнай тэмы, патрабаванняў да вынікаў вучэбнай дзейнасці вучняў, сфармуляваных у главе 2 дадзенай вучэбнай праграмы, з улікам іх узростава-палавых і індывідуальных асаблівасцяў і стану здароўя. 
8. Чаканыя вынiкi вывучэння зместу вучэбнага прадмета «Фiзiчная культура i здароўе» на І ступені агульнай сярэдняй адукацыі.
Асобасныя адукацыйныя вынікі: 
праяўляе гонар за дасягненні беларускіх спартсменаў на рэспубліканскіх і міжнародных спаборніцтвах; 
імкнецца да развіцця фізічных якасцяў (сілы, вынослівасці, хуткасці, спрыту, гнуткасці) і асобасных якасцяў (настойлівасці, мэтанакіраванасці, адказнасці, цярпення, смеласці) падчас заняткаў фізічнай культурай і спортам; 
усведамляе значнасць здаровага, фізічна актыўнага ладу жыцця для захавання і ўмацавання здароўя чалавека; 
разумее неабходнасць валодання жыццёва важнымі навыкамі плавання, самавыратавання і выратавання на вадзе іншых; страхоўкі і самастрахоўкі;
імкнецца да засваення фізічных практыкаванняў аздараўленчай, спартыўнай і прыкладной накіраванасці, разумеючы іх важнасць для здароўя чалавека; 
развівае ў сабе камандныя навыкі ў гульнявых формах вучэбнай дзейнасці (лідарства, узаемадапамога, узаемавыручкаа, адказнасць за поспех у агульнай справе); аб’ектыўна ацэньвае свой уклад у калектыўную справу;
разумее і паважае пачуцці, патрэбы і намеры іншых падчас фізкультурных заняткаў; праяўляе спачуванне, суперажыванне, спагаду ў адносінах да іншых; 
валодае навыкамі эмацыянальнай самарэгуляцыі.
Метапрадметныя адукацыйныя вынікі:  
прымае, захоўвае, утрымлівае вучэбную задачу; выяўляе памылкі пры выкананні фізічных практыкаванняў, знаходзіць спосабы іх выпраўлення; ажыццяўляе самаацэнку ўласных фізічных дзеянняў і ацэнку дзеянняў аднакласнікаў; 
плануе і арганізуе ўласную дзейнасць, выбіраючы і выкарыстоўваючы сродкі для дасягнення мэты; размяркоўвае нагрузку і адпачынак у працэсе яе выканання; 
назірае за дынамікай сфарміраванасці фізічных якасцяў; аналізуе і параўноўвае ўласныя вынікі, імкнецца да іх паляпшэння;
арыентуецца ў спосабах выканання практыкаванняў; ацэньвае правільнасць і выразнасць выканання рухаў па прапанаваных крытэрыях;
арганізуе самастойную дзейнасць з улікам патрабаванняў яе бяспекі, захаванасці інвентара і абсталявання, арганізацыі месца заняткаў; 
прадуктыўна ўзаемадзейнічае з настаўнікам і аднагодкамі ва ўмовах арганізацыі індывідуальнай і калектыўнай (гульнявой) дзейнасці: прытрымліваецца ўказанняў настаўніка і правілаў гульні; адказна выконвае ўскладзеныя ролі з улікам правілаў спартыўных і рухавых гульняў;
выконвае правілы міжасобасных зносін, узаемадзеяння і супрацоўніцтва ў камандзе: умее слухаць і чуць, дамаўляцца, выконваць розныя ролі, несці адказнасць за свой і агульны вынік, не дапускаць узнікнення канфлікту.
Прадметныя адукацыйныя вынікі: 
выконвае правілы бяспечных паводзін падчас вучэбных і самастойных заняткаў фізічнай культурай; пры наведванні фізкультурна-аздараўленчых мерапрыемстваў і спартыўных спаборніцтваў, і ўдзеле ў іх;
валодае асноўнымі правіламі здаровага, фізічна актыўнага ладу жыцця; 
выконвае патрабаванні да рухальнага рэжыму ў розныя перыяды года; 
валодае тэхнікамі выканання фізічных практыкаванняў для падтрымання працаздольнасці; 
выконвае комплексы фізічных практыкаванняў для прафілактыкі і карэкцыі парушэнняў паставы, развіцця фізічных якасцяў; 
выконвае страявыя каманды і практыкаванні; комплексы агульнаразвіццёвых практыкаванняў; комплексы фізкультурных паўз, ранішняй гімнастыкі; 
выконвае фізічныя практыкаванні і гульнявыя заданні з элементамі відаў спорту (лёгкая атлетыка, гімнастыка), з элементамі спартыўных гульняў (баскетбол, футбол, валейбол, іншых спартыўных гульняў);
валодае навыкамі перамяшчэння на лыжах, плавання рознымі стылямі; 
выконвае тэставыя практыкаванні для вызначэння ўзроўню фізічнай падрыхтаванасці; 
мае ўяўленне пра спосабы самаацэнкі ўзроўню фізічнай падрыхтаванасці і фізічнага развіцця; пра метады кантролю і самакантролю (пульсаметрыя, тэсціраванне ўзроўню фізічнай падрыхтаванасці).

ГЛАВА 2
[bookmark: _Hlk235004986]ЗМЕСТ ВУЧЭБНАГА ПРАДМЕТА (ІНВАРЫЯНТНЫ КАМПАНЕНТ). 
АСНОЎНЫЯ ВУЧЭБНЫЯ ДЗЕЯННІ. АСНОЎНЫЯ ПАТРАБАВАННI ДА ВЫНIКАЎ ВУЧЭБНАЙ ДЗЕЙНАСЦI ВУЧНЯЎ

	Змест вучэбнага прадмета
	Асноўныя вучэбныя дзеянні
	Асноўныя патрабаваннi 
да вынiкаў вучэбнай дзейнасцi вучняў


	АСНОВЫ ВЕДАЎ І АСНОВЫ ВІДАЎ СПОРТУ (50 гадзін)

	Правiлы бяспечных паводзiн вучняў у спартыўнай зале, на гульнявой i спартыўнай пляцоўках, лыжнi, у басейне, на лядовай пляцоўцы. 
Правiлы бяспечнага перамяшчэння да месцаў заняткаў i назад.
Уяўленне пра здароўе і здаровы лад жыцця. Адзенне i абутак для заняткаў фiзiчнымi практыкаваннямi. 
Алiмпiзм i алiмпiйскi рух. Уяўленне пра Алiмпiйскiя гульнi старажытнасцi
	Азнаямленне з правіламі бяспечных паводзiн у спартыўнай зале, на гульнявой i спартыўнай пляцоўках, лыжнi, у басейне, на лядовай пляцоўцы.
Азнаямленне з правіламі бяспечнага перамяшчэння да месцаў заняткаў i назад.  
Абмеркаванне ўяўленняў пра здароўе і здаровы лад жыцця.
Азнаямленне з патрабаваннямі да адзення і абутку для заняткаў фізічнымі практыкаваннямі. 
Азнаямленне з паняццем «Алімпізм», зместам і мэтамі алімпійскага руху. Азнаямленне з Алімпійскімі гульнямі старажытнасці. Абмеркаванне прычын завяршэння Алімпійскіх гульняў старажытнасці
	Вучань выконвае:
правiлы бяспечных паводзiн у спартыўнай зале, на гульнявой i спартыўнай пляцоўках, лыжнi, у басейне, на лядовай пляцоўцы; 
правiлы бяспечнага перамяшчэння да месцаў заняткаў i назад;  
строй, дыстанцыю падчас перамяшчэння да месцаў заняткаў i назад.
Уяўляе значэнне здароўя і здаровага ладу жыцця.
Называе і выбірае адпаведныя адзенне i абутак для заняткаў фiзiчнымi практыкаваннямi.
Называе:
прычыны зараджэння Алімпійскіх гульняў;
прычыны завяршэння Алімпійскіх гульняў старажытнасці;  
структуру і мэты алімпійскага руху


	Тэма 1. Уводзiны ў школьнае жыццё (4 гадзіны)

	Рухавыя гульні
	Гульнi з бегам: «Лавішкі», «Куткі», «Паляўнiчыя i малпы», «Парны бег», «Пастка», «Мы – вясёлыя рабяты», «Карасi i шчупак», «Хiтрая лiса», «Сустрэчныя перабежкi», «Пустое месца», «Забаўнiкi».
Гульнi з поўзаннем i лажаннем: «Хто хутчэй да сцяжка», «Мядзведзь i пчолы», «Пажарныя на вучэннi». 
Гульнi з кiданнем: «Паляўнiчыя i зайцы», «Кiнь за сцяжок», «Патрап у абруч», «Збi кеглi», «Мяч вядучаму», «Школа мяча».
Гульнявыя заданнi i эстафеты з перанясеннем i перадачай мячоў, сцяжкоў, з выкарыстаннем скакалак i iншага спартыўнага iнвентару
	Вучань выконвае правiлы бяспечных паводзiн і правілы рухавых гульняў. 
Узаемадзейнічае з іншымі вучнямі ў рухавых гульнях, гульнявых заданнях і эстафетах


	Тэма 2. Лёгкая атлетыка (13 гадзін)

	Тэарэтычны матэрыял 
Правiлы бяспечных паводзiн на занятках па лёгкай атлетыцы. Правiлы карыстання спартыўным iнвентаром i абсталяваннем  
	Азнаямленне з правiламі бяспечных паводзiн на занятках па лёгкай атлетыцы, правiламі карыстання спартыўным iнвентаром i абсталяваннем
	Вучань выконвае правілы бяспечных паводзін на занятках па лёгкай атлетыцы; правілы абыходжання са спартыўным інвентаром і абсталяваннем

	Хадзьба
	Выкананне хадзьбы звычайным i шырокiм крокам, на насках, па разметках, па лiнii. 
Выкананне хадзьбы пераступаючы праз перашкоды. 
Выкананне хадзьбы з утрыманнем гiмнастычнай палкi, мяча адной i дзвюма рукамi ў розных становiшчах. 
Выкананне хадзьбы пад музычнае суправаджэнне 
	Вучань выконвае: 
практыкаванні ў хадзьбе з прадметамі і без прадметаў;
практыкаванні ў бегу; 
скачковыя практыкаванні; 
скачкоў цераз кароткую скакалку, «вудачку»;
практыкаванні з тэнісным мячом;  
практыкаванні з кідкамі набіўнога мяча;
тэставыя практыкаванні для вызначэння ўзроўню фізічнай падрыхтаванасці (вучні асноўнай групы выконваюць тэставыя практыкаванні на вынік).
Дэманструе: 
тэхніку высокага старту, бегу на кароткія дыстанцыі;
тэхніку скачкоў праз вертыкальную перашкоду; 
тэхніку кідання мяча з месца ў цэль.
Выбірае: 
траекторыю руху з улікам умоў задання;
дыстанцыю раўнамернага бегу і хадзьбы пры выкананні заданняў у бегу.
Адрознівае бег у павольным і хуткім тэмпе.
Узаемадзейнічае з іншымі вучнямі ў гульнях і эстафетах з бегам, скачкамі і кіданнямі


	Бег
	Выкананне бегу ў калоне ў павольным i сярэднiм тэмпе.
Выкананне бегу з паскарэннем, са змяненнем напрамку па сігнале. 
Выкананне раўнамернага бегу, бегу ў чаргаванні з хадзьбой.  
Выкананне бегу на насках, з падыманнем бядра, з захлiстваннем галёнкi.  
Азнаямленне з тэхнікай высокага старту.
Выкананне бегу з высокога старту 10, 20, 30 м.
Удзел у гульнях і эстафетах з бегам.   
Выкананне тэставых практыкаванняў для вызначэння ўзроўню фізічнай падрыхтаванасці: чаўночны бег 4 х 9 м; бег 30 м; 6-мінутны бег або бег 500 м (дзяўчынкi), 800 м (хлопчыкi)  
	

	Скачкi 
	Iмiтацыя скачкоў птушак, жывёл. 
Выкананне скачкоў на дзвюх нагах з прасоўваннем наперад; скачкоў «па купiнах».  
Выкананне скачкоў цераз кароткую скакалку, «вудачку».  
Выкананне скачкоў цераз вертыкальную перашкоду (рызiнка, планка на вышынi 20–25 см).  
Удзел у гульнях і эстафетах са скачкамі.
Выкананне тэставых практыкаванняў для вызначэння ўзроўню фізічнай падрыхтаванасці: скачок у даўжыню з месца штуршком дзвюма нагамі  
	

	Кiданні
	Выкананне практыкаванняў з тэнісным мячом. Кiданне тэніснага мяча адной рукой з месца ў гарызантальную і вертыкальную цэль (гімнастычны абруч) з адлегласці 2–3 м са становішча стоячы тварам у бок кідання.
Выкананне кідкоў набіўнога мяча (0,5кг) дзвюма рукамі знізу з зыходнага становішча стоячы, ногі на шырыні плячэй, тварам у бок кідання.   
Удзел у гульнях і эстафетах з кіданнем
	

	Тэма 3. Гімнастыка, акрабатыка (12 гадзін)

	Тэарэтычны матэрыял
Правiлы бяспечных паводзiн на вучэбных занятках па гiмнастыцы i акрабатыцы. 
Правiлы карыстання гімнастычным iнвентаром i абсталяваннем.  
Правілы выканання тэставых практыкаванняў для вызначэння ўзроўню фізічнай падрыхтаванасці. 
Патрабаванні да выканання комплексу практыкаванняў ранішняй гімнастыкі. 
Правілы дыхання пры выкананні агульнаразвіццёвых практыкаванняў. 
Рэжым дня вучня I класа
	Азнаямленне з правiламі бяспечных паводзiн на вучэбных занятках па гiмнастыцы i акрабатыцы, правiламі карыстання з гімнастычным iнвентаром i абсталяваннем.
Азнаямленне з патрабаваннямі да выканання комплексу практыкаванняў ранішняй гімнастыкі.  
Развучванне правілаў выканання тэставых практыкаванняў для вызначэння ўзроўню фізічнай падрыхтаванасці. 
Складанне рэжыму дня вучня I класа. 
Навучанне дыханню пры выкананні агульнаразвіццёвых практыкаванняў
	Вучань выконвае: 
правілы бяспечных паводзін на вучэбных занятках па гімнастыцы і акрабатыцы, правілы абыходжання з гімнастычным інвентаром і абсталяваннем; 
патрабаванні да выканання комплексу практыкаванняў ранішняй гімнастыкі. 
Называе і дэманструе правілы выканання тэставых практыкаванняў для вызначэння ўзроўню фізічнай падрыхтаванасці.
Складае і выконвае рэжым дня вучня I класа.
Правільна дыхае пры выкананні агульнаразвіццёвых практыкаванняў

	Страявыя практыкаваннi
	Выкананне страявой (асноўнай) стойкі. Пастраенне ў калону па адным, у шарэнгу, у круг. 
Разыходжанне па загадзя вызначаных месцах. Размыканне на шырыню паднятых у бакi рук. Выкананне паваротаў пераступаннем. Выкананне каманд: «Станавiся!», «Разыйдзiся!», «Клас, шагам марш!», «Клас, стой!».  
Удзел у гульнях са страявымі практыкаваннямі 
	Вучань адрознівае:
правілы пастраення ў калону, шарэнгу, круг; 
лажанне рознаіменнымі і аднайменнымі спосабамі.
Выконвае:
страявыя каманды; 
агульнаразвiццёвыя практыкаванні на месцы;
практыкаванні для фарміравання правільнай паставы; 
хадзьбу па гімнастычнай лаўцы; 
віс на гімнастычнай сценцы, перакладзіне;
практыкаванні ў лажаніі па гімнастычнай лаўцы, гімнастычнай сценцы; 
групоўку з розных зыходных становiшчаў;
тэставыя практыкаванні для вызначэння ўзроўню фізічнай падрыхтаванасці (вучні асноўнай групы выконваюць тэставыя практыкаванні на вынік).
Дэманструе правілы разыходжання, размыкання, паваротаў.
Дэманструе і адрознівае: 
зыходныя становiшчы і стойкі;
тэхніку перакатаў у бок з розных зыходных становiшчаў.
Называе і дэманструе асноўныя становiшчы галавы, рук, тулава, ног.
Узаемадзейнічае з іншымі вучнямі ў гульнях і эстафетах з лажаннем, страявымі практыкаваннямі



	Агульнаразвiццёвыя практыкаваннi
	Дэманстрацыя асноўных становiшчаў галавы, рук, тулава, ног.  
Выканнане практыкаванняў без прадметаў (з прадметамi) на месцы. 
Выканнане практыкаванняў для фармiравання правiльнай паставы.  
Выканнане комплексаў практыкаванняў ранiшняй гiмнастыкi без прадметаў. 
Выкананне тэставых практыкаванняў для вызначэння ўзроўню фізічнай падрыхтаванасці: нахiл уперад з зыходнага становiшча седзячы на падлозе; падыманне тулава з зыходнага становiшча лежачы на спiне за 30 с (дзяўчаты)  
	

	Практыкаваннi ў раўнавазе
	Дэманстрацыя стойкі на насках; стойкі на адной назе, другая нага сагнутая са змяненнем становiшча рук. 
Выкананне хадзьбы па прамой лiнii на падлозе звычайным i скарочаным крокам.   
Выкананне хадзьбы па гiмнастычнай лаўцы
	

	Вiсы
	Выкананне вiсу тварам (спiнай) на гiмнастычнай сценцы.  
Выкананне вiсу стоячы; вiсу стоячы на сагнутых руках. 
Выкананне тэставага практыкавання для вызначэння ўзроўню фізічнай падрыхтаванасці: вiс на сагнутых руках (хлопчыкі).  
	

	Лажанне
	Лажанне па гарызантальнай гiмнастычнай лаўцы ва ўпоры прысеўшы, ва ўпоры стоячы на каленях.  
Падцягванне на гарызантальнай гiмнастычнай лаўцы ў становiшчы лежачы на жываце. 
Лажанне па гiмнастычнай сценцы рознаiменным i аднайменным спосабамi. 
Удзел у гульнях і эстафетах з лажаннем
	

	Акрабатычныя практыкаваннi
	Выкананне групоўкі з зыходнага становiшча стоячы, седзячы, лежачы на спiне. 
Выкананне перакату ўперад i назад у групоўцы.  
Выкананне перакату у бок: у групоўцы са стойкi на каленях; з зыходнага становiшча лежачы на спiне, рукi ўнiзе; з зыходнага становiшча лежачы на спiне, рукi ўверсе  
	

	Тэма 4. Перамяшчэнне на лыжах (8 гадзін)

	Тэарэтычны матэрыял
Правiлы бяспечных паводзiн на вучэбных занятках навучання перамяшчэнню на лыжах. Падрыхтоўка лыжнага інвентара да заняткаў. Правiлы папярэджвання абмаражэнняў i траўм пры перамяшчэннi на лыжах
	Азнаямленне з правiламі бяспечных паводзiн на вучэбных занятках навучання перамяшчэнню на лыжах. 
Развучванне правілаў падрыхтоўкі лыжнага інвентара да заняткаў. 
Азнаямленне з правiламі папярэджвання абмаражэнняў i траўм пры перамяшчэннi на лыжах
	Вучань рыхтуе лыжны інвентар да заняткаў.
Выконвае: 
правілы бяспечных паводзін на вучэбных занятках навучання перамяшчэнню на лыжах; 
правілы папярэджання абмаражэнняў і траўмаў пры перамяшчэнні на лыжах

	Пастраенні. Павароты
	Перанос лыж да месцаў заняткаў i назад. 
Самастойнае надзяванне, знiманне лыж. 
Выкананне стойкi на лыжах: асноўная, высокая, нiзкая. 
Выкананне паваротаў на лыжах пераступаннем на месцы вакол пятак лыж, вакол наскоў лыж.   
Удзел у гульнях і эстафетах з пастраеннямі
	Вучань пераносіць, самастойна надзявае, здымае лыжы.
Выконвае: 
стойкi і павароты на лыжах;
перамяшчэнне ступаючым i слiзготным крокам без палак;
спуск на лыжах з горак з невялікім ухілам;
пад’ём у гару «лесвічкай».
Адрознівае павароты вакол пятак лыж, вакол наскоў лыж.
Захоўвае дыстанцыю і інтэрвал падчас рухаў на лыжах.
Узаемадзейнічае з іншымі вучнямі ў гульнях і эстафетах з пастраеннямі і з перамяшчэннямі на лыжах

	Перамяшчэнні
	Перамяшчэнне на лыжах ступаючым i слiзготным крокам без палак.
Удзел у гульнях і эстафетах з перамяшчэннямі на лыжах.
	

	Спускі
	Выкананне спускаў на лыжах з гор з невялiкiм ухiлам у асноўнай, высокай i нiзкай стойках
	

	Пад’ёмы
	Выкананне пад’ёму па пакатым схiле «лесвічкай» 
	

	Тэма 5. Спартыўныя гульні (13 гадзiн)

	Тэарэтычны матэрыял.
Правiлы бяспечных паводзiн на занятках па спартыўных гульнях. Правiлы карыстання спартыўным iнвентаром i абсталяваннем 
	Азнаямленне з правіламі бяспечных паводзiн на занятках па спартыўных гульнях, правiламі карыстання спартыўным iнвентаром i абсталяваннем

	Вучань выконвае правiлы бяспечных паводзiн на занятках па спартыўных гульнях, правілы абыходжання са спартыўным інвентаром і абсталяваннем

	Практыкаванні з тэнісным мячом
	Падкідванне і лоўля тэніснага мяча дзвюма рукамі.
Перакідванне мяча з рукі ў руку.  
Выкананне удараў мячом аб падлогу і лоўля пасля адскоку дзвюма рукамі
	Вучань выконвае практыкаванні і гульнявыя заданні з тэніснымі мячамі.
Узаемадзейнічае ў парах і групах пры выкананні практыкаванняў і заданняў

	Практыкаванні з валейбольным мячом (выкарыстоўваюцца мячы памеру 4 або гумовыя мячы)
	Падкiдванне валейбольнага мяча ўверх i лоўля дзвюма рукамi.  
Падкiдванне валейбольнага мяча з адным-двума воплескамi, лоўля з адскокам ад падлогi. 
Перакiдванне валейбольнага мяча цераз валейбольную сетку дзвюма рукамi ад грудзей, ад галавы. 
Перакiдванне валейбольнага мяча адной рукой ад пляча. 
Перакiдванне валейбольнага мяча ў парах адно аднаму з лоўляй дзвюма рукамi.   
Выкананне кідкоў мяча ў падлогу з наступнай лоўляй дзвюма рукамi.  
Удзел у гульнях і эстафетах з валейбольнымі мячамі
	Вучань выконвае практыкаванні і гульнявыя заданні з валейбольнымі мячамі.
Узаемадзейнічае: 
у парах і групах пры выкананні тэхнічных дзеянняў у гульні;
у групах пры выкананні тэхнічных дзеянняў з мячом;
з іншымі вучнямі ў гульнях і эстафетах з валейбольнымі мячамі

	Футбол
	Вядзенне футбольнага мяча па прамой адной нагой.
Вядзенне футбольнага мяча папераменна правай i левай нагамі, «змейкай».  
Выкананне спынення мяча, якi коцiцца, правай i левай нагамі.
Выкананне перадач мяча ў парах адно аднаму правай i левай нагамі.  
Выкананне ўдараў нагой па нерухомым мячы з пападаннем у вароты .
Удзел у гульнях і эстафетах з футбольнымі мячамі
	Вучань выконвае практыкаванні і гульнявыя заданні з футбольнымі мячамі.
Узаемадзейнічае: 
у парах і групах пры выкананні тэхнічных дзеянняў у гульні;
у групах пры выкананні тэхнічных дзеянняў з мячом;
з іншымі вучнямі ў гульнях і эстафетах з футбольнымі мячамі

	Хакей (пры наяўнасці ўмоў для правядзення заняткаў)
	Выкананне перамяшчэнняў на каньках па гумавай дарожцы тварам i спiнай наперад, бокам, на насках, на пятках. 
Перанясенне вагi з нагi на нагу на месцы (выпады) на каньках па-за льдом. 
Выкананне асноўнай стойкі (пасадкі) на месцы, глыбокi прысед, прысяданнi, прысяданне на знешнiх рэбрах на каньках па-за льдом.   
Азнаямленне з прыёмамі самастрахоўкi i хакейнай акрабатыкi (падзеннi i ўставаннi) на каньках па-за льдом.
Выкананне на лёдзе стойкі хакеiста, прысяданняў, паваротаў, хадзьбы i пераступанняў.  
Слiзганне з глыбокiмi прысяданнямi на дзвюх нагах тварам наперад. Слiзганне ў асноўнай стойцы тварам наперад. Слiзганне на дзвюх нагах з перамяшчэннем вагi з нагi на нагу тварам наперад. 
Удзел у гульнях і эстафетах на лёдзе і па-за лёдам
	Вучань выконвае практыкаванні і гульнявыя заданні на лёдзе і па-за льдом.
Узаемадзейнічае з іншымі вучнямі падчас выканання практыкаванняў і заданняў на лёдзе і па-за льдом.
Ведае прыёмы самастрахоўкi i хакейнай акрабатыкi 





ГЛАВА 3
ЗМЕСТ ВУЧЭБНАГА ПРАДМЕТА.
ВАРЫЯТЫЎНЫ КАМПАНЕНТ (НА ВЫБАР)

Рухавыя гульні
Гульнi з выкананнем страявых каманд: «Хто хутчэй стане ў строй», «Пабудуй круг», «Пабудуй калону», «Падарожжа на караблi», «Рака i роў», «У дзяцей парадак строгi», «Елачкi-бярозкi», «Рыбкi-крабiкi».
Гульнi для развiцця ўважлiвасцi: «Фiгуры», «Лес, балота, возера», «Нос, нос, нос, лоб», «Клас, смiрна!», «Дзень i ноч», «Таварыш капiтан», «Рабi як я», «Забаронены рух», «Забаўнiкi», «Зрабi фiгуру», «Люстэрка».
Гульнi для развiцця каардынацыйных здольнасцей: «Барада», «Грушка», «Малако», «Пасадка бульбы», «Змяя», «Калiм-бам-ба», «Метка», «Вяроўка-змейка», «Не сыдзi з месца», «Збор ураджаю», «Дванаццаць палачак», «Салкі ў парах», «Паспей узяць», «Спрытныя матальшчыкi», «Канатаходзец», «Хто даўжэй не ўпусцiць», «З купiны на купiну», «Соўка», «Пераправа».
Гульнi i гульнявыя заданнi з бегам: «Ключы», «Хто хутчэй», «Аддай стужку», «Хутка вазьмi i пакладзi», «Замянi прадмет», «Даганi сваю пару», «Два Марозы», «Соўка», «Хто хутчэй дакоцiць абруч», «Не замачы ногi», «Паспей дагнаць», «Шпакоўня», «Знайдзi пару», «Цягнiк», «Бяздомны заяц», «Маяк», «Коннiкi-спартсмены», «Гусi-лебедзi», «Пустое месца», «Фарбы», «Свабоднае месца».
Гульнi i гульнявыя заданнi са скачкамi: «Пiнгвiны з мячом», «Саскоч i павярнiся», «Не наступi», «Воўк у рове», «Зайцы ў агародзе», «Жаба i чапля», «Вераб’i i каты», «Вудачка», «Злавi камара», «З купiны на купiну», «Не пападзiся», «Салкi».
Гульнi i гульнявыя заданнi з кiданнем: «Перадаў – сядай», «Мяч у кошык», «Паспей злавiць», «Каго назвалi – той ловiць», «Хто далей», «Паляўнiчыя i зайцы», «Рухавая цэль», «Хто самы трапны», «Паспей злавiць», «Мяч вядучаму», «Даганi мяч», «Мiшэнь-качалка».
Гульнi i гульнявыя заданнi з лажаннем i пералажаннем: «З мячом пад дугой», «Перапаўзi – не выпусцi», «Хто хутчэй да сцяжка», «Пералёт птушак», «Лоўля малпаў», «Пажарныя», «Мядзведзi i пчолы».
Гульнi з перамяшчэннем на лыжах: «Шырэй крок», «Хто самы хуткi», «Да сваiх сцяжкоў», «Сустрэчная эстафета».

Плаванне
Тэарэтычны матэрыял
Правілы бяспечных паводзін у раздзявалках, душавых басейна, зале сухога плавання, пры перамяшчэнні па борціку басейна. Правілы бяспечных паводзін паблізу вадаёмаў, у адкрытых вадаёмах. 
Правілы правядзення водных працэдур, прыёму паветраных і сонечных ваннаў. Паняцце аб пераахаладжэнні, меры яго папярэджання. Уплыў заняткаў плаваннем на разумовую працаздольнасць, рухальныя здольнасці вучня, на захаванне правільнай паставы. 
Паняцце пра спосабы плавання. Дапаможныя сродкі для заняткаў плаванем (ласты, плавальныя дошкі, надзіманыя кругі і іншае). Спецыяльныя практыкаванні плыўца. 
Практычны матэрыял
Прысяданнi з апусканнем у ваду з галавой; выдых у ваду; даставанне прадметаў са дна, расплюшчваючы вочы ў вадзе; слiзганне лежачы на грудзях i лежачы на спiне з апорай рукамi аб плавальную дошку i без апоры; слiзганне на грудзях i на спіне штуршком адной, двума нагамі ад борціка, дна з розным становішчам рук; слізгаценне з кручэннем; слізгаценне на грудзях і на спіне пасля адштурхвання з наступным рухам ног і розным становішчам рук.
Рухі ног спосабом «кроль» з апорай рукамi аб дно, аб борцiк басейна, з падтрымкай партнёра, якi стаiць на месцы; слiзганне на спiне, на грудзях пасля адштурхоўвання ад борцiка з рухамi ног спосабам «кроль»; плаванне з дапамогай ног з апорай рукамі аб плавальную дошку; плаванне з дапамогай ног і грабкоў адной рукой з рознымі палажэннямі другой рукі.  
Плаванне пры дапамозе рук; плаванне ў поўнай каардынацыі кролем на спіне і на грудзях з акцэнтам на ўзгадненне рухаў рук і дыхання, рук і ног.  
Праплыванне 1–4 разы да 10 м, 1–2 разы да 20 м кролем на спіне або на грудзях; выдыхі ў ваду з паваротам галавы ў правы і левы бок; скачок у ваду ўніз нагамі; спад у ваду галавой ўніз наперад са становішча седзячы на борціку рукі ўверсе і са становішча прыседу на борціку рукі ўверсе.
Спосаб плавання «дэльфін»: плаванне з дапамогай ног, рукі ўверсе з апорай на дошку, рукі, прыціснутыя да сцёгнаў; плаванне рукі дэльфін, ногі кроль; шматразовае праплыванне з дапамогай ног адрэзкаў да 10 м.
Гульнявыя заданнi: «Схавайся ў ваду», «Жабяняты», «Паплавок». 
Гульнi: «Медуза», «Зорачка», «Карагод», «Фантан», «Бура на моры», «Паляўнiчыя i качкi», «Арэлi», «Валейбол у вадзе», «Воднае пола», «Барацьба за мяч», «Хто хутчэй?», «Мяч капітану», «Чый рэкорд?», «Хто далей скочыць», «Карасі і шчупакі».
Практыкаванні, накіраваныя на фарміраванне навыкаў самавыратавання на вадзе (дадатак 4).

Футбол 
Тэарэтычны матэрыял
Правiлы бяспечных паводзiн вучняў пры занятках футболам. Месцы для заняткаў футболам, спартыўнае абсталяванне i iнвентар для заняткаў футболам. Футбольныя паняцці і тэрміны. Правілы гульні ў футбол. Адзенне і абутак футбаліста. Уплыў заняткаў футболам на фізічнае развіццё чалавека. 
Гісторыя развіцця гульні ў футбол у Рэспубліцы Беларусь. Лепшыя футбалiсты Рэспублiкi Беларусь i iх дасягненнi. Турнір «Скураны мяч» як аснова папулярызацыі гульні ў футбол.
Практычны матэрыял
Падводзячыя практыкаванні з хадзьбой, бегам, скачкамі. Перамяшчэнні гульца: хадзьба са змяненнем скорасці і напрамку руху; бег з паскарэннем, прыстаўным крокам, спiнай наперад; спыненне скачком, выпадам; скачкі з адштурхоўваннем адной, дзвюма нагамi.  Рухавыя гульнi: «Пятнашкi крокам», «Два марозы», «Пустое месца», «Воўк у рове».
Удары па мячы нагой. Пастаноўка апорнай нагi пры ўдары. Удар па нерухомым мячы сярэдзiнай пад’ёма, унутранай часткай стапы. Удар па мячы, якi коцiцца, унутранай часткай стапы. Удар наском з трапляннем у вароты. Жанглiраванне мячом.
Спыненне мяча. Спыненне мяча падэшвай. Спыненне мяча ўнутранай часткай стапы. Спыненне мяча, якi коцiцца, правай i левай нагамі. Спыненне нагой мяча, якi ляцiць. 
Вядзенне мяча. Вядзенне мяча адной нагой па прамой, «змейкай», «васьмёркай». Вядзенне мяча папераменна правай i левай нагамi па прамой, «змейкай», «васьмёркай». Вядзенне мяча знешняй часткай пад’ёма. Вядзенне мяча сярэдняй часткай пад’ёма. Вядзенне адначасова двух мячоў.
Перадача мяча. Перадача мяча правай i левай нагамi.
Гульня варатара. Лоўля i адбiванне мяча рукамi стоячы на месцы i ў час руху, лоўля мяча рукамi, падаючы. Увядзенне мяча ў гульню кiдком адной рукой, ударам нагой па нерухомым мячы i пасля накiдвання.
Рухавыя гульнi: «Лавi мяч», «Трапны снайпер», «Паляўнiчыя i качкi», «Даганi мяч», «Мяч таму, хто водзiць», «Салкi», «Хто хутчэй» i iншыя. 
Гульнi i эстафеты: з вядзеннем мяча, з вядзеннем двух мячоў, з абводкай стоек, з прыёмам i спыненнем мяча, з ударамi па варотах, гульнi ў «лабiрынт» (з мячом i без мяча), гульнi на зблiжэнне з супернiкам i iншыя. Вучэбная гульня ў футбол па спрошчаных правiлах 2 на 2; 3 на 3; 4 на 4 на невялiкiх пляцоўках 15–20 x 25–30 м з невялiкiмi варотамi.

Хакей (I–II класы)
Тэарэтычны матэрыял
Правiлы паводзiн на лядовай пляцоўцы. Спартыўная форма для заняткаў на спартыўнай пляцоўцы i хакейная экiпiроўка для заняткаў на лядовай пляцоўцы. Гiсторыя ўзнiкнення хакею з шайбай, асновы правiл гульнi ў хакей. 
Практычны матэрыял
Тэхнiчныя прыёмы перамяшчэння на каньках па-за лёдам
Перамяшчэнне на каньках па гумавай дарожцы тварам i спiнай наперад, бокам, на насках, на пятках, з пяткi на насок, на знешнiх i ўнутраных рэбрах, пятка да пяткi, насок да наска. Перанясенне вагi з нагi на нагу на месцы (выпады).
Асноўная стойка на месцы, глыбокi прысед, прысяданнi, прысяданне на знешнiх рэбрах, стойка на адной назе на месцы, на насках, на пятках, з пяткi на насок i iншыя.  
Бег кароткiмi ўдарнымi крокамi. Бег шырокiмi слiзготнымi крокамi.
Навучанне прыёмам самастрахоўкi i хакейнай акрабатыкi (падзеннi i ўставаннi).
Асноўныя спосабы хвата клюшкi. Спосабы вядзення шайбы. 
Тэхнiчныя прыёмы перамяшчэння на каньках на лёдзе
Стойка хакеiста, прысяданнi, павароты, хадзьба i пераступаннi. 
Слiзганне з глыбокiмi прысяданнямi на дзвюх нагах тварам i спiной наперад. Слiзганне ў асноўнай стойцы тварам i спiной наперад. Слiзганне на адным каньку тварам i спiной наперад. Слiзганне на дзвюх нагах з перамяшчэннем вагi з нагi на нагу тварам i спiной наперад. Слiзганне на дзвюх нагах, не адрываючы канькоў ад лёду тварам i спiной наперад. Слiзганне на адной назе з адштурхоўваннем другой («самакат»). Слiзганне на дзвюх нагах з папераменным адштурхоўваннем левай i правай нагой («самакат»). 
Адштурхоўванне ўнутранымi рэбрамi па прамой i па вiражы (с-штуршкi) тварам i спiнай наперад. Адштурхоўванне для руху спiнай наперед (с-адштурхоўванне). Спалучэнне адштурхоўвання знешнiмi i ўнутранымi рэбрамi канькоў па прамой i па вiражы (с-штуршкi) тварам i спiнай наперад. 
Слiзганне па дузе (паварот) i па крузе на адной назе на ўнутраным i знешнiм рабры ляза канька тварам i спiнай наперад. Слiзганне па дузе (паварот) i па крузе на дзвюх нагах (пракатам) тварам i спiнай наперад. Слiзганне па дузе (паварот) i па крузе на дзвюх нагах «караблiкам». Слiзганне з выпадамi, глыбокiмi прысяданнямi на адной i дзвюх нагах, папераменныя апусканнi на адно i два каленi тварам i спiнай наперад.
Уставанне ў асноўную стойку з розных становiшчаў (з каленяў, са становiшча лежучы на жываце, на спiне).
Навучанне прыёмам самастрахоўкi i хакейнай акрабатыкi (падзеннi, кулькi, перавароты).
Старт з месца тварам (V-падобны) з наступным разгонам. Бег шырокiм слiзготным крокам. Бег па дузе i па крузе перакрыжаванымi крокамi тварам i спiнай наперад. Бег са змяненнем накiрунку перакрыжаванымi крокамi (перабежкай) тварам i спiнай наперад. Пiвот: пераход ад руху тварам наперад да руху спiнай наперад па прамой. 
Тармажэнне адной нагой без паварота тулава – «паўплугам» тварам i спiнай наперад. Тармажэнне дзвюма нагамi без паварота тулава «плугам» тварам i спiнай наперад. Тармажэнне з паваротам тулава на 90 градусаў на адной i дзвюх нагах тварам i спiнай наперад.
Асноўныя спосабы хвата клюшкi. Вядзенне шайбы канькамi. Вядзенне шайбы клюшкай: не адрываючы крук ад шайбы, штуршком (клюшка наперадзе), з пераносам клюшкi праз шайбу (кароткае). Замятаючы кiдок (са зручнага боку). Перадачы пакiданнем i кiдком. Прыём i спыненне каньком, клюшкай. Абводка кароткая. Адбiранне клюшкай (выбiванне). 
Тэхнiчныя прыёмы гульнi варатара
Стойкi: асноўная стойка, сплiт. Перамяшчэнне на каньках: слiзганне на двух каньках з папераменным адштурхоўваннем, слiзганне на двух каньках, не адрываючы лязо ад лёду, спiнай наперад, папярэчнае пераступанне (прыстаўны крок), папярэчнае слiзганне (т-падобнае адштурхоўванне), тармажэнне «паўплугам». Гульня ў варотах: перамяшчэннi ад штангi да штангi (т-падобны, прыстаўны). Тэхнiка лоўлi i адбiвання шайбы (сплiт, статычная пазiцыя): лоўля шайбы лавушкай, адбiванне шайбы блiнам, адбiванне шайбы клюшкай, прыцiсканне шайбы да лёду.
Гульнi i гульнявыя заданнi з перамяшчэннем на каньках: «Машынкi», «Дзядуля Мароз», «Фiгура замры», «Паўтары за трэнерам», «Выбiвалы», «Скачкi i пераступаннi», «Паравозiк», «Касмiчная атака», «Паласа перашкод», «Сапёры», «Збор прадметаў», «Рыбакi i рыбкi», «Боўлiнг», «Перадача клюшкi», «Уборка», «Хакей рознымi прадметамi замест шайбы». Гульня ў хакей на 1/3, 1/4, 1/6 частках пляцоўкi ў фармаце: 2 на 2, 3 на 3, 4 на 4.

Лёгкая атлетыка
Тэарэтычны матэрыял
Правiлы бяспечных паводзiн на занятках па лёгкай атлетыцы. Прычыны, якія прыводзяць да траўмаў. Найбольш тыповыя траўмы, якія ўзнікаюць пры занятках лёгкай атлетыкай. Значэнне размінкі для прафілактыкі траўматызму.  
Гісторыя зараджэння і развіцця лёгкай атлетыкі; разнавіднасці і дыстанцыі бегу. Разнавіднасці і спосабы скачкоў. Разнавіднасці кіданняў і штурханняў. Лёгкаатлетычныя мнагабор’і. Лёгкая атлетыка ў Дзяржаўным фізкультурна-аздараўленчым комплексе Рэспублікі Беларусь «Гатовы да працы і абароны». Дзіцячая лёгкая атлетыка. Беларускія спартсмены на Алімпійскіх гульнях.   
Практычны матэрыял
Хадзьба. Хадзьба высока на насках (на пятках) з невялікім прасоўваннем наперад; перакаты з пяткі на насок; хадзьба доўгімі крокамі па прамой лініі са ўзмахамі прамых рук наперад, назад; хадзьба доўгімі крокамі па прамой лініі са ўзмахамі прамых рук наперад, назад з пастаноўкай ног правая налева ад прамой лініі, левая направа («хадзьба, якая заплятаецца»); хадзьба доўгімі крокамі з паваротам плячэй па кірунку пастаноўкі разнайменнай нагі.    
Бег. Бег з высокiм падыманнем бядра; бег з захлістваннем галёнкі назад; дробны бег. Бег па прамой лініі; па метках; з рукамі за спінай, з гімнастычнай палкай, скакалкай. Бег па павароце: на павароце па 3–5-й дарожцы; з сярэдзіны павароту і выхадам на прамую; з сярэдзіны прамой і ўваходам у паварот; з рознай скорасцю па крузе радыусам 15–20 м. Фінішаванне: «прабяганнем»; спосабам «кідок грудзьмі» (на месцы, у хадзьбе, у бегу); спосабам «плячыма» (на месцы, у хадзьбе, у бегу). Высокі і нізкі старты. Бег па дыстанцыі: пераход ад стартавага разбегу да бегу па дыстанцыі; бег па інерцыі пасля прабягання невялікага адрэзка з поўнай скорасцю; нарошчванне скорасці пасля вольнага бегу па інерцыі; бег са змяненнем скорасці з 3–6 пераходамі ад максімальных намаганняў да свабоднага бегу па інерцыі. Бег 10–15 м з нізкага або высокага старту; бег 10–15 м з розных стартавых становішчаў; бег на месцы з высокім падыманнем бядра 15–20 сек. Паўторны бег на адрэзках 80–150 м у сярэднім тэмпе; паўторны бег у павольным тэмпе на адрэзках 200–400 м; бесперапынны бег у павольным тэмпе, які чаргуецца з хадой да 20 мінут.
Скачкi. Падскокванні на дзвюх нагах; скачкі з нагі на нагу; скачкі ў даўжыню з месца штуршком адной нагі пры актыўным маху іншай. Скачкі з месца штуршком дзвюма нагамі. Шматскокі на дзвюх нагах. Выскокванні ўверх з даставаннем рукой прадмета. У даўжыню з разбегу на далёкасць. У вышыню з разбегу вывучаным спосабам.
Кiданне. Кiданне тэнiснага мяча з месца на далёкасць з месца, у гарызантальную i вертыкальную цэль (гiмнастычны абруч) з адлегласцi     5–7 м. Кiдкi набiўнога мяча ўперад знізу; кіданне набіўнога мяча назад цераз галаву; кіданне набіўнога мяча дзвюма рукамі з-за галавы наперад; штурханне набіўнога мяча дзвюма рукамі ад грудзей; кіданне набіўнога мяча з-за галавы седзячы; кідок набіўнога мяча з-за галавы дзвюма рукамі на далёкасць і дакладнасць.
Рухавыя гульні: «Мяч капітану», «Барацьба за мяч». Кругавая і лінейная эстафеты, эстафеты са скакалкамі, абручамі, мячамі, эстафетнымі палачкамі. Эстафеты і рухавыя гульні з бегам, скачкамі, кіданнямі. 
Тэставыя практыкаванні: чаўночны бег 4х9 м; бег 30м; бег 500, 800 м (дзяўчынкі); 800, 1000 м (хлопчыкі); 6-мінутны бег; скачок у даўжыню з месца штуршком дзвюма нагамі. Практыкаванні для падрыхтоўкі да выканання тэставых практыкаванняў.

Лыжныя гонкі
Тэарэтычны матэрыял
Правiлы бяспечных паводзiн на занятках па лыжных гонках. Умовы захоўвання і асаблівасці падрыхтоўкі лыжнага інвентара, адзення і абутку да заняткаў. Уплыў заняткаў лыжнымі гонкамі на ўмацаванне здароўя. 
Практычны матэрыял 
Павароты на лыжах пераступаннем на месцы і ў руху. Перамяшчэнне на лыжах ступаючым і слізгальным крокам без палак; папераменным двухкрокавым ходам; адначасовым бяскрокавым, аднакрокавым хадамі. Спосабы пераходу з аднаго ходу на іншы.
Спускі ў асноўнай, высокай і нізкай стойках.
Пад’ёмы ступаючым крокам, «лесвічкай».
Праходжанне дыстанцый з выкарыстаннем вывучаных спосабаў перамяшчэння.



Дадатак 1
да вучэбнай праграмы па вучэбным прадмеце «Фiзiчная культура i здароўе» для I класа ўстаноў адукацыi, якiя рэалiзуюць адукацыйныя праграмы агульнай сярэдняй адукацыi, з беларускай мовай навучання i выхавання

Абмежаванне фiзiчнай нагрузкi

Пры вывучэнні тэмы «Лёгкая атлетыка»
Фiзiчная нагрузка абмяжоўваецца функцыянальным станам кардыярэспiраторнай сiстэмы вучняў.
Бег: неабходна выключыць бег з высокай iнтэнсiўнасцю, эстафетны бег. 
Скачкi: неабходна абмежаваць колькасць i iнтэнсiўнасць выканання скачкоў, шматскокаў, выскокванняў.  
Кiданне: неабходна выключыць кiданне з разбегу.

Пры вывучэнні тэмы «Гімнастыка, акрабатыка»
Фiзiчная нагрузка абмяжоўваецца функцыянальным станам кардыярэспiраторнай сiстэмы вучняў:  
неабходна абмежаваць колькасць паўтораў практыкаванняў на гiмнастычных снарадах. 
Фiзiчная нагрузка абмяжоўваецца функцыянальным станам апорна-рухальнага апарату вучняў: 
неабходна абмежаваць колькасць наскокванняў i саскокванняў з гiмнастычнай лаўкi.

Пры вывучэнні тэмы «Передвижение на лыжах»
Фiзiчная нагрузка абмяжоўваецца функцыянальным станам кардыярэспiраторнай сiстэмы вучняў: 
неабходна выключыць бег на лыжах з высокай iнтэнсiўнасцю.

Пры вывучэнні тэмы «Спартыўныя гульні»
Фiзiчная нагрузка абмяжоўваецца функцыянальным станам кардыярэспiраторнай сiстэмы вучняў. 
Баскетбол, валейбол, футбол, хакей: неабходна абмежаваць перамяшчэнні з высокай інтэнсіўнасцю. 
Фiзiчная нагрузка абмяжоўваецца пры парушэнні дзейнасцi стрававальнай i мочапалавой сiстэм вучняў. 
Баскетбол, валейбол, футбол, хакей: неабходна выключыць практыкаваннi з магчымасцю ўдару мяча (шайбы) ў вобласць жывата. 
Дадатак 2
да вучэбнай праграмы па вучэбным прадмеце «Фiзiчная культура i здароўе» для I класа ўстаноў адукацыi, якiя рэалiзуюць адукацыйныя праграмы агульнай сярэдняй адукацыi, з беларускай мовай навучання i выхавання
 
УМОВЫ ВЫКАНАННЯ ТЭСТАВЫХ ПРАКТЫКАВАННЯЎ 
ДЛЯ АЦЭНКI ЎЗРОЎНЮ ФIЗIЧНАЙ ПАДРЫХТАВАНАСЦI ВУЧНЯЎ
 
Бег 500, 800, 1000 м выконваецца на бегавой дарожцы стадыёна з высокага старту. Кожнаму вучню даецца адна спроба. Старт – групавы. Пры выкананні тэставага практыкавання не дапускаецца пераходзіць на крок, спыняцца для адпачынку або скарачаць дыстанцыю. Вынiк вымяраецца з дакладнасцю да 1 с.
6-мiнутны бег выконваецца на бегавой дарожцы стадыёна, якая папярэдне размячаецца на кожныя 10 або 20 м. Рэкамендуецца праводзiць забегi асобна сярод юнакоў i дзяўчат. Група юнакоў (дзяўчат) стартуе адначасова. Падчас бегу педагагiчны работнiк лiчыць колькасць кругоў, якiя пераадолелi вучнi. Па заканчэннi 6 мiн педагагiчны работнiк падае гукавы сiгнал (напрыклад, з дапамогай свiстка), пасля якога вучнi пераходзяць на крок, запомнiўшы месца, дзе iх застаў сiгнал. Затым педагагiчны работнiк кожнаму вучню iндывiдуальна вылiчвае даўжыню пераадоленай дыстанцыi з улiкам колькасцi поўных кругоў i той часткi бегавой дарожкi, дзе вучань перайшоў на крок. Пры выкананнi тэсту не дапускаецца пераходзiць на крок, спыняцца для адпачынку або скарачаць дыстанцыю. Вынiк вымяраецца з дакладнасцю да 10 м. 
Бег 30 м праводзiцца на прамой бегавой дарожцы стадыёна. Дапускаецца выкарыстанне высокага або нiзкага старту. Кожнаму вучню даецца адна спроба. Вучню, якi парушыў правiлы спаборнiцтваў у бегу (фальстарт), можа быць дадзена адна дадатковая спроба. Вынiк бегу вымяраецца з дакладнасцю да 0,1 с. 
Чаўночны бег 4х9 м выконваецца ў спартыўнай зале на палове валейбольнай пляцоўкi. Колькасць удзельнiкаў у адным забегу – не большая за два чалавекi. Кожнаму вучню даюцца дзве спробы запар. Па камандзе «На старт!» вучнi падыходзяць да лiнii старту (як правiла, гэта сярэдзiна валейбольнай пляцоўкi) i прымаюць становiшча высокага старту па напрамку да пярэдняй лiнii, дзе насупраць кожнага вучня ляжаць два брускi 50х50х100 мм на адлегласцi 100 мм адзiн ад аднаго (малюнак 1).

Малюнак 1
 
Па камандзе «Марш!» вучнi бягуць да пярэдняй лiнii, бяруць кожны па адным бруску (не закрануўшы другi), паварочваюцца i бягуць назад. Падбегшы да лiнii «старт-фiнiш», кладуць на яе (або за яе) брусок (кiдаць нельга!), разварочваюцца i бягуць за бруском, якi застаўся на лiнii. Падбегшы да лiнii, бяруць другi брусок, разварочваюцца, бягуць да лiнii «старт-фiнiш» i, не знiжаючы скорасцi, перасякаюць яе з бруском у руках. Час выканання чаўночнага бегу кожным вучням фiксуецца з дакладнасцю да 0,1 с. Залiчваецца лепшы вынiк з дзвюх спроб.
Вiс на сагнутых руках выконваецца на гiмнастычнай перакладзiне з зыходнага становiшча вiс хватам зверху. Кожнаму вучню даецца адна спроба. Па камандзе педагагiчнага работнiка (адначасова ўключаецца секундамер) вучань прымае зыходнае становiшча – вiс на сагнутых руках. Пры гэтым яго падбародак павiнен быць на ўзроўнi або вышэй за ўзровень перакладзiны. Секундамер выключаецца тады, калi падбародак вучня апусцiцца нiжэй за ўзровень перакладзiны. Вынiк вымяраецца з дакладнасцю да 1 с. 
Падыманне тулава за 30 с выконваецца на гiмнастычнай маце з зыходнага становiшча лежачы на спiне, рукi скрыжаваныя перад грудзьмi, далонi на локцевых суставах, ступнi ног зафiксаваны. Вугал у каленным суставе складае 90 градусаў. Кожнаму вучню даецца адна спроба. Падчас выканання практыкавання не дапускаюцца рыўкi рукамi. Залiчваецца колькасць нахiлаў тулава пры дакрананнi локцевых i каленных суставаў з наступным апусканнем на спiну i дакрананнем лапаткамi да гiмнастычнай маты. 
Скачок у даўжыню з месца штуршком дзвюма нагамi выконваецца на падлозе спартыўнай залы. Кожнаму вучню даюцца тры спробы запар. Не дапускаецца выконваць скачкi ў яму з пяском. Вынiк вымяраецца з дакладнасцю да 1 см. Залiчваецца лепшы вынiк з трох спроб.
Нахiл уперад з зыходнага становiшча седзячы на падлозе. Вучань садзiцца на падлогу з боку знака «–» (мiнус), пяткi на шырынi таза на лiнii ОВ упiраюцца ва ўпоры для ног, ступнi вертыкальна (малюнак 2). Два партнёры з двух бакоў прыцiскаюць яго каленi да падлогi, не дазваляючы згiнаць ногi ў каленных суставах. 
Вучань кладзе адну далонь на тыльны бок другой далонi, апускае рукi на падлогу, выконвае два папярэднiя нахiлы, слiзгаючы далонямi рук уздоўж вымяральнай лiнейкi па лiнii СД. На трэцiм нахiле вучань максiмальна нахiляецца ўперад i ў гэтым становiшчы затрымлiваецца на 3 с. Вынiк фiксуецца па метцы, дасягнутай кончыкамi самкнутых сярэднiх пальцаў рук, i вызначаецца з дакладнасцю да 1 см. 

Дадатак 3
да вучэбнай праграмы па вучэбным прадмеце «Фiзiчная культура i здароўе» для I класа ўстаноў адукацыi, якiя рэалiзуюць адукацыйныя праграмы агульнай сярэдняй адукацыi, з беларускай мовай навучання i выхавання  
 
ШКАЛА АЦЭНКI ЎЗРОЎНЮ ФIЗIЧНАЙ ПАДРЫХТАВАНАСЦІ
ВУЧНЯЎ I КЛАСА
 
	Тэставыя практыкаванні
	Узроўні фiзiчнай падрыхтаванасці

	
	Нізкі
	Ніжэйшы за сярэдні
	Сярэдні
	Вышэйшы за сярэдні
	Высокі

	Хлопчыкі

	Скачок у даўжыню з месца (см)
	103
і менш
	104
	110
	115
	119
	122
	126
	130
	134
	140
і больш

	Чаўночны бег 4x9 м (с)
	14,0
і больш
	13,9
	13,4
	13,1
	12,8
	12,5
	12,3
	12,1
	11,8
	11,5
і менш

	Вiс на сагнутых руках (с)
	2
і менш
	3
	4
	5
	7
	10
	12
	14
	17
	23
і больш

	Нахiл уперад (см)
	– 9
і менш
	– 8
	– 6
	– 4
	– 2
	1
	3
	5
	7
	10
і больш

	Бег 30 м (с)
	7,7
і больш
	7,6
	7,5
	7,3
	7,0
	6,9
	6,7
	6,5
	6,4
	6,2
і менш

	6-мiнутны бег (м)
або
	680
і менш
	710
	750
	800
	900
	950
	1000
	1020
	1080
	1140
і больш

	бег 800 м (мін, с)
	6,56
і больш
	6,45
	6,20
	6,00
	5,35
	5,13
	5,08
	4,54
	4,40
	4,25
і менш

	Дзяўчынкi

	Скачок у даўжыню з месца (см)
	94
і менш
	95
	100
	105
	110
	112
	115
	119
	122
	130
і больш

	Чаўночны бег 4х9 м (с)
	14,7
і больш
	14,6
	14,0
	13,7
	13,4
	13,2
	12,9
	12,5
	12,2
	12,0
і менш

	Падыманне тулава за 30 с (разоў)
	7
і менш
	8
	10
	11
	12
	14
	15
	17
	18
	20
і больш

	Нахiл уперад (см)
	– 5
і менш
	– 4
	– 2
	0
	1
	2
	3
	4
	5
	6
і больш

	Бег 30 м (с)
	7,8
і больш
	7,7
	7,4
	7,2
	6,9
	6,8
	6,6
	6,5
	6,4
	6,2
і менш

	6-мiнутны бег (м)
або
	650
і менш
	660
	760
	800
	850
	890
	920
	970
	1000
	1110
і больш

	бег 500 м (мін, с)
	4,20
і больш
	4,15
	4,00
	3,54
	3,35
	3,23
	3,10
	3,05
	2,50
	2,40
і менш


 


Дадатак 4
да вучэбнай праграмы па вучэбным прадмеце «Фiзiчная культура i здароўе» для I класа ўстаноў адукацыi, якiя рэалiзуюць адукацыйныя праграмы агульнай сярэдняй адукацыi, з беларускай мовай навучання i выхавання 


Практыкаванні, 
накіраваныя на фарміраванне навыкаў самавыратавання на вадзе

	Клас
	Від 
	Змест

	I
	Тэарэтычны матэрыял
	Небяспека працяглай затрымкi дыхання. Спосабы адпачынку на вадзе 

	
	Практычны матэрыял
	Практыкаваннi, накiраваныя на фармiраванне навыкаў адпачынку на вадзе. Ляжанне на вадзе на спiне «Зорачка», з рухамi рукамi «васьмёрка», «ласты маржа» 

